Forseti Filippseyja hótar þeim fangelsisvist sem neita að láta bólusetja sig gegn kórónuveirunni. COVID-19 faraldurinn hefur dregið yfir 23 þúsund landsmanna til dauða.
Rodrigo Duterte, forseti Filippseyja, hótar að láta fangelsa fólk sem neitar að láta bólusetja sig við kórónuveirunni. Rúmlega tvær milljónir af hundrað og tíu milljón íbúum landsins eru full-bólusettar.
"Það er neyðarástand í landinu. Ykkar er valið, látið bólusetja ykkur eða þið verðið handtekin," sagði Duterte í sjónvarpsávarpi í gær.
Hingað til hafa heilbrigðisyfirvöld á Filippseyjum mælt með bólusetningu, en jafnframt tekið fram að fólk ráði hvað það geri í þeim efnum. Stjórnvöld í Manila settu sér það markmið að bólusetja á árinu sjötíu milljónir af hundrað og tíu milljónum landsmanna. Á sunnudag höfðu tvær komma ein milljón hlýtt kallinu. Þetta sagði forsetinn með öllu óviðunandi þegar hann ávarpaði þjóðina í gær.
Yfirvöld á einstökum svæðum hafa gripið til ýmissa ráða til að hvetja fólk til að láta bólusetja sig. Í einu af fátækrahverfum Manila er til dæmis boðið upp á happdrætti. Í hverri viku er dregið úr nöfnum þeirra sem fara í bólusetningu. Í boði eru tuttugu vinningar, til dæmis 25 kílóa sekkur af hrísgrjónum. Um síðustu mánaðamót létu að jafnaði fjögur hundruð bólusetja sig á hverjum degi. Eftir að happdrættið var sett í gang eru þeir tvö þúsund.
Forseti Filippseyja hótar þeim fangelsisvist sem neita að láta bólusetja sig við kórónuveirunni. Faraldurinn hefur dregið yfir 23 þúsund landsmanna til dauða. 